Source: http://www.europarl.europa.eu/doceo/document/A-8-2015-0107_MT.html
Timestamp: 2020-01-20 21:32:11+00:00
Document Index: 28159

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar il-kwittanza għall-implimentazzjoni tal-baġit tal-Impriża Konġunta Clean Sky għas-sena finanzjarja 2013
Proċedura : 2014/2131(DEC)
Ċiklu relatat mad-dokument : A8-0107/2015
PE 541.308v01-00 A8-0107/2015
dwar il-kwittanza għall-implimentazzjoni tal-baġit tal-Impriża Konġunta Clean Sky għas-sena finanzjarja 2013
– wara li kkunsidra l-kontijiet annwali finali tal-Impriża Konġunta Clean Sky għas-sena finanzjarja 2013,
– wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta Clean Sky għas-sena finanzjarja 2013, flimkien mat-tweġibiet tal-Impriża Konġunta(1),
– wara li kkunsidra r-Regolament tal-Kunsill (KE) Nru 71/2008 tal-20 ta' Diċembru 2007 li jistabbilixxi l-Impriża Konġunta Clean Sky(5),
– wara li kkunsidra r-Regolament tal-Kunsill (UE) Nru 558/2014 tas-6 ta' Mejju 2014 li jistabbilixxi l-Impriża Konġunta Clean Sky 2(6), u b'mod partikolari l-Artikolu 12 tiegħu,
– wara li kkunsidra r-rapport tal-Kumitat għall-Kontroll tal-Baġit (A8-0107/2015),
1. Jagħti l-kwittanza lid-Direttur Eżekuttiv tal-Impriża Konġunta Clean Sky 2fir-rigward tal-implimentazzjoni tal-baġit tal-Impriża Konġunta Clean Sky għas-sena finanzjarja 2013;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Impriża Konġunta Clean Sky 2, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
dwar l-għeluq tal-kontijiet tal-Impriża Konġunta Clean Sky għas-sena finanzjarja 2013
– wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta Clean Sky għas-sena finanzjarja 2013, flimkien mat-tweġibiet tal-Impriża Konġunta(9),
– wara li kkunsidra d-dikjarazzjoni ta' assigurazzjoni(10) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2013 skont l-Artikolu 287 tat-Trattat dwar il-Funzjonament tal-Unjoni Ewropea,
– wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej(11),
– wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002(12), u b'mod partikolari l-Artikolu 209 tiegħu,
– wara li kkunsidra r-Regolament tal-Kunsill (KE) Nru 71/2008 tal-20 ta' Diċembru 2007 li jistabbilixxi l-Impriża Konġunta Clean Sky(13),
– wara li kkunsidra r-Regolament tal-Kunsill (UE) Nru 558/2014 tas-6 ta' Mejju 2014 li jistabbilixxi l-Impriża Konġunta Clean Sky 2(14), u b'mod partikolari l-Artikolu 12 tiegħu,
– wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej(15),
– wara li kkunsidra r-Regolament ta' Delega tal-Kummissjoni (UE) Nru 110/2014 tat-30 ta' Settembru 2013 dwar il-Mudell tar-Regolament Finanzjarju għal korpi ta' sħubija pubblika-privata msemmija fl-Artikolu 209 tar-Regolament (UE, Euratom) Nru 966/2012 tal-Parlament Ewropew u tal-Kunsill(16),
1. dwar l-għeluq tal-kontijiet tal-Impriża Konġunta Clean Sky għas-sena finanzjarja 2013;
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Impriża Konġunta Clean Sky għas-sena finanzjarja 2013
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Impriża Konġunta Clean Sky għas-sena finanzjarja 2013,
A. billi l-Impriża Konġunta "Clean Sky" (l-"Impriża Konġunta") ġiet stabbilita fl-2007 għal perjodu ta' 10 snin biex taċċelera l-iżvilupp, il-validazzjoni u d-dimostrazzjoni ta' teknoloġiji nodfa tat-trasport bl-ajru fl-Unjoni bil-għan li jibdew jintużaw mill-aktar fis possibbli,
B. billi l-Impriża Konġunta bdiet taħdem b'mod awtonomu fis-16 ta' Novembru 2009;
C. billi l-membri fundaturi tal-Impriża Konġunta huma l-Unjoni, irrappreżentata mill-Kummissjoni, u s-sħab industrijali bħal pereżempju l-mexxejja tad-"Dimostraturi tat-Teknoloġija Integrat" (ITDs), flimkien mal-membri assoċjati tal-ITDs,
D. billi l-kontribuzzjoni massima għall-perjodu ta’ 10 snin mill-Unjoni lill-Impriża Konġunta, li għandha titħallas mill-baġit tas-Seba' Programm Kwadru għar-Riċerka, hija ta’ EUR 800 000 000 u membri oħrajn tal-Impriża Konġunta għandhom jikkontribwixxu riżorsi mill-inqas ekwivalenti għall-kontribuzzjoni tal-Unjoni, inklużi l-kontribuzzjonijiet in natura;
E. billi l-Impriża Konġunta involviet mill-bidu tal-operazzjonijiet tagħha aktar minn 600 parteċipant fil-Programm tagħha u wasslet għal kollaborazzjonijiet ġodda u għall-parteċipazzjoni ta’ organizzazzjonijiet ġodda;
F. billi l-intrapriżi żgħar u medji (SMEs) ipparteċipaw b'mod wiesa' fil-Programm, b’madwar 40 % tal-baġit għal sejħiet għall-proposti allokati lilhom.
1. Jinnota li l-Qorti tal-Awdituri ("il-Qorti") iddikjarat li l-kontijiet annwali tal-2013 tal-Impriża Konġunta jippreżentaw b’mod ġust, fl-aspetti materjali kollha, il-pożizzjoni finanzjarja tagħha fil-31 ta’ Diċembru 2013 u r-riżultati tal-operazzjonijiet u l-flussi tal-flus tagħha fi tmiem is-sena, skont id-dispożizzjonijiet tar-Regoli Finanzjarji tagħha;
2. Jinnota li l-Qorti, fir-rapport tagħha dwar il-kontijiet annwali tal-Impriża Konġunta (“ir-Rapport tal-Qorti”), indikat li t-tranżazzjonijiet ta' bażi għall-kontijiet annwali huma legali u regolari fl-aspetti materjali kollha;
3. Jinnota li l-baġit emendatorju finali 2013 tal-Impriża Konġunta kien jinkludi approprjazzjonijiet ta’ impenn għal ammont ta’ EUR 250 400 000 u approprjazzjonijiet ta’ pagament għal ammont ta’ EUR 158 200 000; jinnota barra minn hekk li r-rata ta’ utilizzazzjoni għall-approprjazzjonijiet ta’ impenn kienet ta’ 90,6 %, filwaqt li r-rata għall-approprjazzjonijiet ta’ pagament kienet ta’ 87,7 %;
4. Jinnota bi tħassib li r-rata aktar baxxa ta’ approprjazzjonijiet ta’ pagament għadha tirrifletti d-dewmien fl-implimentazzjoni tal-baġit, għalkemm ir-rata tjiebet meta mqabbla mas-sena ta' qabel (75 %); jirrikonoxxi li dawn il-kwistjonijiet prinċipalment jirriżultaw mid-dewmien fl-implimentazzjoni ta' attivitajiet kif ukoll mit-tul ta' żmien li jgħaddi bejn il-pubblikazzjoni ta' sejħiet għal proposti u l-iffirmar ta' ftehimiet ta' għotjiet; jinnota, f’dan ir-rigward, li minn Diċembru 2013, kien hemm biss 14 mit-38 ftehim ta’ għotja li ġew iffirmati, b’medja ta' żmien ta' firma ta' disa’ xhur miż-żmien tas-sejħa għal proposti u ħames xhur mit-tmiem tan-negozjati;
5. Jirrikonoxxi mir-rapport tal-Qorti li skont ir-regolament tat-twaqqif tal-Impriża Konġunta, il-membri tal-Impriża Konġunta għajr il-Kummissjoni għandhom jikkontribwixxu riżorsi ta' mhux anqas minn EUR 600 000 000, li jinkludu l-kontribuzzjonijiet tagħhom sabiex ikopru l-kost operazzjonali; jinnota li fiż-żmien tal-awditjar tal-Qorti, il-kontribuzzjoni impenjata mill-Unjoni kienet tammonta għal EUR 713 000 000 filwaqt li r-riżorsi mill-membri kienu jammontaw għal EUR 409 000 000; jappella lill-Impriża Konġunta biex tippreżenta rapport lill-awtorità ta' kwittanza rigward il-kontribuzzjonijiet tal-membri kollha apparti l-Kummissjoni, inkluża l-applikazzjoni tar-regoli dwar l-evalwazzjoni, flimkien ma' valutazzjoni mill-Kummissjoni;
6. Jirrikonoxxi l-opinjoni tal-Qorti li l-Impriża Konġunta kompliet ittejjeb il-proċeduri ta’ ġestjoni, amministrattivi, finanzjarji u kontabilistiċi tagħha matul l-2013 u jinnota f’dan ir-rigward it-tlestija tal-"Għodda tal-ġestjoni tal-għotjiet (għodda GMT)"; jistieden lill-Impriża Konġunta biex tiffinalizza l-integrazzjoni tal-għodda GMT kif ukoll biex fl-għodda tintegra l-informazzjoni kollha relatata ma’ eżerċizzji tal-awditjar ex post;
7. Jinnota li bosta nuqqasijiet ġew identifikati meta l-għodda GMT ġiet ittestjata mill-uffiċjal tal-kontabilità; jaqbel mar-rakkomandazzjoni tal-Qorti li segwitu marbut mar-riżoluzzjoni ta’ dawn in-nuqqasijiet huwa meħtieġa, b’mod partikolari rigward il-funzjoni użata biex jiddaħħlu kummenti magħmula mill-uffiċjali finanzjarji u tal-verifika, minħabba li din il-funzjoni hija essenzjali għall-proċedura ta’ validazzjoni; jinnota li ġew implimentati diversi żviluppi ta’ GMT mill-Impriża Konġunta fl-ewwel nofs tal-2014 u huma ppjanati żviluppi oħra tas-sistema;
8. Jinnota li l-kontroll ex ante fuq l-attivitajiet imwettqa minn membri tal-Impriża Konġunta identifika każ wieħed meta, kuntrarjament għad-dispożizzjonijiet tar-regoli finanzjarji tal-Impriża Konġunta u tal-manwal tal-proċeduri tagħha, l-istess membru tal-persunal wettaq il-proċedura għall-validazzjoni tal-impenn fil-kapaċità kemm tal-aġent tal-verifika kif ukoll ta' uffiċjal tal-awtorizzazzjoni; jinnota, barra minn hekk, li sar pagament wieħed taħt il-kondizzjonijiet deskritti hawn fuq; jirrikonoxxi li l-Impriża Konġunta aġġornat is-sistema ta’ superviżjoni finanzjarja billi introduċiet atturi ġodda biex iwettqu r-rwoli ta’ verifikatur finanzjarju u dak ta' uffiċjal tal-awtorizzazzjoni, u li l-funzjonijiet ta' bidu u tal-verifika/awtorizzazzjoni qed jinżammu separati; jinnota, barra minn hekk, it-tieni każ identifikat mill-kontroll ex ante li fih ir-rapport tekniku ta’ valutazzjoni ma kienx disponibbli fl-għodda GMT;
9. Jinnota bi tħassib mir-rapport tal-Qorti li kienu identifikati serje ta’ nuqqasijiet fir-rigward tal-kontroll ex ante ta’ dikjarazzjonijiet ta' spiża ppreżentati mis-sħab tal-Impriża Konġunta, bħal:
(a) il-kontrolli ex ante għal listi ta' kontroll ta' dikjarazzjonijiet ta' spiża mhux dejjem kienu kompluti,
(b) f’każ partikolari l-kompiti tal-verifikazzjoni finanzjarja u operattiva u l-awtorizzazzjoni twettqu mill-istess membru tal-persunal, kif ukoll tliet każijiet oħra fejn il-kompiti tal-uffiċjali finanzjarji u tal-awtorizzazzjoni twettqu mill-istess membru tal-persunal; jinnota bi tħassib li dawn il-każijiet imorru kontra d-dispożizzjonijiet tal-proċeduri finanzjarji u l-prinċipju tas-segregazzjoni tad-dmirijiet;
(c) f'każ ieħor, il-ftehim ta' għotja mas-sieħeb ġie ffirmat ħames xhur wara li l-attivitajiet kienu bdew, kif kien approvat fir-rapport tan-negozjati u fil-ftehim tal-għotja, iżda fin-nuqqas tad-dikjarazzjoni meħtieġa li tiġġustifika l-ħtieġa li jinbdew l-attivitajiet qabel il-firma tal-ftehim ta' għotja; jinnota r-riżultati importanti miksuba fir-rigward tal-ġestjoni tal-ftehim ta’ għotja għas-Sħab fis-sena 2013 fejn ġew iffirmati total ta’ 106 ftehim ta’ għotja ġdid għas-Sab, ġew finalizzati b’suċċess total ta’ 99 negozjati għal ftehimiet ġodda ta’ għotja mas-Sħab, ġew iffirmati total ta’ 106 emenda għal għotjiet li għaddejjin u kien hemm total ta’ 105 pagamenti lis-Sħab;
(d) mill-31 ta' Diċembru 2013, minn 163 dikjarazzjoni ta' spiża, 56 ma tressqux; jinsab imħasseb ħafna li 15 mis-56 dewmien qabeż is-sena;
10. Jirrikonoxxi mill-Impriża Konġunta li l-każijiet ta’ nuqqas ta’ segregazzjoni tad-dmirijiet kienu każijiet eċċezzjonali kkawżati min-nuqqas ta’ atturi oħra disponibbli li kapaċi jwettqu d-dmirijiet ikkonċernati;
11. Jinnota li matul l-2013, f'kooperazzjoni mal-kumpanija esterna ta' awditjar, l-awditur intern beda awditu tal-proċessi tan-negozju tal-Impriża Konġunta relatati mal-"Koordinazzjoni u l-monitoraġġ tal-attivitajiet tal-ITD" u l-"Ġestjoni tal-attivitajiet tas-Sħab";
12. Jaċċerta li minħabba l-osservazzjonijiet tas-Servizz ta' Awditjar Intern (IAS) tal-Kummissjoni rigward il-Ġestjoni tal-Għotjiet — Ippjanar Annwali, f’Marzu 2013 l-Impriża Konġunta adottata pjan ta’ azzjoni, li fiż-żmien tal-awditjar, ma ġiex implimentat b’mod sħiħ; jinnota li l-osservazzjonijiet ewlenin fir-rapport tal-IAS jikkonċernaw id-dewmien fl-implimentazzjoni tal-programm, in-nuqqas ta' utilizzazzjoni tal-baġit u diffikultajiet fl-evalwazzjoni tal-konsum ta' riżorsi;
13. Jirrikonoxxi li fl-14 ta' Marzu 2014, l-IAS ippreżenta r-riżultati tal-awditu li jikkonċernaw l-adegwatezza u l-effettività tas-sistema ta' kontroll intern, fir-rigward tal-Ġestjoni tal-Għotjiet u l-implimentazzjoni finanzjarja tagħha; jinnota l-konklużjonijiet tal-IAS, li sistemi ta’ kontroll intern fis-seħħ jagħtu assigurazzjoni raġonevoli fir-rigward tal-ilħuq tal-objettivi tan-negozju stabbiliti mill-Impriża Konġunta għall-Ġestjoni tal-Ġħotjiet u l-implimentazzjoni finanzjarja tagħha; jinnota, barra minn hekk, erbgħa osservazzjonijiet importanti u żewġ osservazzjonijiet importanti ħafna dwar il-formalizzazzjoni tal-proċedura għall-validazzjoni ta' riżultati tanġibbli tal-proġett, kif ukoll titjib meħtieġ għall-validazzjoni ex ante kkonsolidata u għal-listi ta’ kontroll;
14. Jinnota, barra minn hekk, li l-IAS wettaq valutazzjoni tar-riskju tal-IT tal-infrastruttura komuni tal-IT li l-Impriża Konġunta tikkondividi mal-Impriżi Konġunti FCH, IMI, ENIAC u ARTEMIS;
15. Jirrikonoxxi li l-karta ta' missjoni tal-IAS ġiet adottata mill-Bord ta' Tmexxija fil-31 ta’ Marzu 2011; jinnota li r-regoli finanzjarji tal-Impriża Konġunta għadhom ma ġewx emendati biex jinkludu d-dispożizzjonijiet tar-Regolament Finanzjarju ta’ qafas(17) li jirreferu għas-setgħat tal-awditur intern tal-Kummissjoni minħabba l-adozzjoni pendenti tar- Regolament (UE) Nru 110/2014 dwar il-mudell tar-regolament finanzjarju għal korpi ta’ sħubija pubblika-privata msemmija fl-Artikolu 209 tar-Regolament (UE, Euratom) Nru 966/2012 tal-Parlament Ewropew u tal-Kunsill li daħal fis-seħħ biss fit-8 ta’ Frar 2014;
16. Jirrikonoxxi li d-deċiżjon i tas-Seba' Programm Kwadru(18) (Deċiżjoni FP7) tistabbilixxi sistema ta' monitoraġġ u rappurtar relatata mal-protezzjoni, id-disseminazzjoni u t-trasferiment tar-riżultati ta' riċerka; jinnota bi tħassib li l-proċeduri relatati mas-sistema ta' monitoraġġ u ta’ rappurtar żviluppati mill-Impriża Konġunta ma jissodisfawx għal kollox id-dispożizzjonijiet tad-Deċiżjoni FP7 fir-rigward tad-disseminazzjoni tar-riżultati ta' riċerka u l-integrazzjoni tagħhom fis-sistemi tal-Kummissjoni; jistieden lill-Impriża Konġunta ssolvi din is-sitwazzjoni b'mod urġenti;
18. Jinnota li bejn Marzu u Ottubru 2013 il-Kummissjoni wettqet it-tieni evalwazzjoni interim tal-Impriża Konġunta u vvalutatha f’termini tal-effikaċja, l-effiċjenza u l-kwalità tar-riċerka;
19. Jinsab imħasseb li r-rapport mill-evalwazzjoni interim ipproduċa bosta rakkomandazzjonijiet rigward l-għadd inadegwat ta' persunal tekniku għat-twettiq tal-attivitajiet tagħha, il-ħtieġa għall-armonizzazzjoni ta' rapporti ta' progress dwar l-attività u rapporti ta' evalwazzjoni teknika fost il-membri tal-ITDs tal-Impriża Konġunta kif ukoll il-ħtieġa għal titjib fil-proċeduri għall-għażla ta' sottokuntratturi; jinnota, barra minn hekk, li sabiex jissaħħu l-konformità ġenerali u l-prestazzjoni, l-Impriża Konġunta għandha tiddokumenta aħjar il-proċess tal-Ftehimiet ta' Għotja;
20. Jirrikonoxxi li d-Direttur Eżekuttiv tal-Impriża Konġunta adotta l-pjan tal-kontinwità tan-negozju tiegħu fid-29 ta’ Novembru 2013 li jkopri l-irkupru mid-diżastri, il-passi immedjati li għandhom jittieħdu wara, l-arranġamenti ta’ rkupru u ż-żamma tal-attivitajiet;
21. Jieħu inkonsiderazzjoni l-fatt li r-Regolament Finanzjarju l-ġdid applikabbli għall-baġit ġenerali tal-Unjoni ġie adottat fil-25 ta' Ottubru 2012 u daħal fis-seħħ fl-1 ta' Jannar 2013, filwaqt li r-Regolament (UE) Nru 110/2014 ma daħalx fis-seħħ qabel it-8 ta' Frar 2014; jirrikonoxxi li r-Regoli Finanzjarji tal-Impriża Konġunta ġew emendati biex jieħdu inkonsiderazzjoni r-Regolament (UE) Nru 110/2014 fit-3 ta' Lulju 2014;
22. Jikkonstata d-Dikjarazzjoni konġunta mill-Parlament, mill-Kunsill u mill-Kummissjoni(19) u l-qbil politiku sussegwenti li ntlaħaq dwar il-kwittanza separata għall-Impriżi Konġunti skont l-Artikolu 209 tar-Regolament Finanzjarju;
23. Jappella lill-Qorti biex tippreżenta valutazzjoni finanzjarja sħiħa u xierqa tad-drittijiet u l-obbligi tal-Impriża Konġunta għall-perjodu sad-data meta bdiet topera l-Impriża Konġunta Clean Sky 2;
24. Jappella lill-Impriża Konġunta biex tippreżenta rapport lill-awtorità ta' kwittanza dwar il-benefiċċji soċjoekonomiċi tal-proġetti li diġà tlestew; jappella biex dak ir-rapport jiġi ppreżentat lill-awtorità ta' kwittanza flimkien ma' valutazzjoni mill-Kummissjoni;
25. Jinnota li f'Diċembru 2013 l-Impriża Konġunta adottat il-Kodiċi ta' Kondotta għall-prevenzjoni u l-mitigazzjoni tal-kunflitti ta' interess applikabbli għal membri privati tal-Bord ta' Tmexxija; jinsab imħasseb li l-adozzjoni tal-Kodiċi ta’ Kondotta applikabbli għall-membri tal-persunal u atturi oħra, inklużi l-esperti, kien għadu pendenti fiż-żmien tal-verifika; jindika li l-Impriża Konġunta ma żviluppatx bażi ta' data biex tirreġistra l-kunflitti ta' interess, l-inkompatibbiltajiet, id-dikjarazzjonijiet u d-dokumenti relatati.
26. Jinnota bi tħassib li l-obbligu sabiex jippubblikaw is-CVs u d-Dikjarazzjonijiet tal-Interessi ma japplikax għall-membri tal-persunal u l-esperti; jistieden lill-Aġenzija Konġunta testendi dan l-obbligu anke għall-membri tal-persunal u l-esperti; Iħeġġeġ lill-Aġenzija Konġunta biex tagħti rendikont tal-każijiet kollha ta' kunflitti ta' interess sa tmiem Settembru 2015;
27. Jitlob lill-Impriża Konġunta biex tadotta politiki komprensivi għall-ġestjoni ta’ sitwazzjonijiet ta’ kunflitt ta’ interess, bħaċ-ċessjoni tal-interess mill-uffiċjali pubbliċi, l-iskwalifika tal-uffiċjali pubbliċi milli jkunu involuti fil-proċessi ta' teħid ta' deċiżjonijiet ikkonċernati, ir-restrizzjoni ta’ aċċess mill-uffiċjali pubbliċi kkonċernati għal informazzjoni partikolari, l-arranġament mill-ġdid tad-dmirijiet tal-uffiċjali pubbliċi jew ir-riżenja tal-uffiċjali pubbliċi mill-kariga tagħhom a tmiem Settembru 2015;
28. Ifakkar li l-awtorità ta' kwittanza ġa talbet lill-Qorti tfassal rapport speċjali dwar il-kapaċità tal-impriżi konġunti, flimkien mas-sħab privati tagħhom, biex jiżguraw valur miżjud u eżekuzzjoni effiċjenti tal-programmi tal-Unjoni għar-riċerka, l-iżvilupp teknoloġiku u d-dimostrazzjoni;
29. Jemmen li, fejn xieraq, ir-rabtiet bejn l-Impriża Konġunta u l-Impriża Konġunta SESAR għandhom jissaħħu, jistieden lill-Kummissjoni biex taħdem maż-żewġ Impriżi Konġunti biex ittejjeb il-komunikazzjoni u ssaħħaħ is-sinerġiji u l-komplementaritajiet, filwaqt li fl-istess ħin jiġi żgurat li ma jkun hemm l-ebda riskju ta’ koinċidenza bejn l-attivitajiet taż-żewġ impriżi konġunti inkwistjoni;
ĠU C 452, 16.12.2014, p. 17.
ĠU C 452, 16.12.2014, p. 18.
ĠU L 30, 4.2.2008, p. 1.
ĠU L 169, 7.6.2014, p. 77.
Regolament tal-Kummissjoni (KE, Euratom) Nru 2343/2002 tat-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (ĠU L 357, 31.12.2002, p. 72).
ĠU L 412, 30.12.2006, p.1;
ĠU 163, 29.5.2014, p. 21.